瑪嘉烈與大衛系列絲絲丨Phoebus初嘗男男之吻︰原來無想像中咁難
《瑪嘉烈與大衛系列 絲絲》以男女主角分手為始,延伸出曾經相愛的情侶,在分手過後兜兜轉轉又走進對方的生活圈,藕斷絲連。而在劇中本為青梅竹馬嘅阿臣(Phoebus)與莎莎(Buber),一心想向自己嘅Gay友Gary(小野)放閃,結果送羊入虎口。Buber先下手為強,又是否能夠可以笑著贏到最後?昨晚播出一集,兩男互相感受對方氣息⋯⋯
小野第一次獻出同性初吻,怕羞位在於一見面就「埋牙」,感受對方氣息。Phoebus坦言拍攝前一直為自己做心理建設,但最終這一幕你中有我、我中有你嘅激吻係舒服地發生。「其實我角色內心抑壓咗好耐,有個咁嘅機會就嚟。導演開頭話係1個take,點知我哋轉完機位、完成晒文戲、大家都貼到好埋時無人嗌cut,所以就⋯⋯繼續,俾佢呃咗幾個take 。」完成男男之吻後,Phoebus同日又再與Buber肉搏,享盡齊人之福。「亞臣一直掙紮緊佢嘅性取向,所以同佢到底係青梅竹馬定女朋友,我哋關係係有啲錯摸。」
話自己向來無包袱嘅Phoebus經歷過阿臣後,令他更肯定將來可以作更多不同的嘗試,希望發掘自己更多的不可能。「一開始我只係覺得自己係直男,但角色係鍾意男仔,拍嘅時候發現原來無想像中咁難。」問到吻戲、床戲、沖涼露股戲嘅接受程度,Phoebus認真細想後表示:「應該係先吻戲、再床戲,然後就洗patpat沖涼。(最有自信呢?)我會覺得由淺入深好啲,露pat無咩大不了,然後濕吻再床戲⋯⋯」連Buber聽完都表示「竟然係Patpat行先?」Phoebus就話自己Patpat都唔錯,但強調自己並非有露股癮。
小野與廖子妤同劇但零對手戲,但他卻熟讀對方的劇本。「我哋慣於拍之前幫對方順對白,所以Fish都有做過阿臣。」小野笑言Fish當初頗為期待男男之吻,但他卻沒有印象對方最後有否到場觀戰,幸有Buber呢位花生友證實Fish的存在,Phoebus聞言後補充:「Fish之後有同我講話『小野話覺得你好OK』」對於三角關係,小野雖然未曾經過過,但他認為是煎熬:「如果遇上可能同自己講早走早著,但又會留低磨嗰啲。」Phoebus認為是一場到最後都沒有贏家的賭博;Buber坦言如果陷入三角戀的言,自己一定先最先退出。